Drie vas oor R100 miljoen se dwelmsFoto: SAPD. Drie mans is vasgetrek nadat daar glo dwelms ter waarde van ongeveer R104 miljoen in hul besit gevind is. Lt.kol. Robert Netshiunda, woordvoerder van die Valke, het gesê beamptes van Richardsbaai se eenheid vir georganiseerde misdaad asook lede van misdaadintelligensie in Empangeni en Pretoria het Maandag die drie mans vasgetrek. “Die lede van Pretoria het inligting ingewin oor ŉ voertuig wat Suid-Afrika by die Kosibaai-grenspos met dwelms sou binnekom. Die taakspan is onmiddellik in kennis gestel en die voertuig is voorgekeer en na ŉ nabygeleë polisiestasie geneem om dit behoorlik te deursoek,” het Netshiunda gesê. Talle sakke met dwelms wat glo in Mosambiek opgelaai is, is in ŉ weggesteekte kompartement onder die motor gevind. ŉ 27-jarige man is onmiddellik in hegtenis geneem. “Ná verdere ondersoek is twee buitelanders, onderskeidelik 24 en 29 jaar oud, in hegtenis geneem. Daar is ook beslag gelê op R50 000 in kontant,” het Netshiunda gesê. Die twee buitelanders sal Woensdag in die Johannesburgse landdroshof verskyn waarna hul saak na die Emanguzi-landdroshof oorgeplaas sal word en hulle saam met die ander verdagte op 15 Junie sal verskyn.